১৯৯৪ বিশ্বকাপজয়ী অধিনায়ক দুঙ্গা অবশ্য ব্রাজিলে পূজনীয় নন মোটেও। নেতিবাচক ফুটবলের কারণে তাঁর সময়কাল বরং চিহ্নিত ‘দুঙ্গার যুগ’ হিসেবে। ডিফেন্সিভ মিডফিল্ডার হিসেবে তাঁর অ্যান্টিসিপেশন ও টাইমিংকে অবশ্য অস্বীকার করার উপায় নেই। আর ২০০২ বিশ্বকাপজয়ী অধিনায়ক কাফু তো সর্বকালের অন্যতম সেরা ফুলব্যাকই। ব্রাজিলের হয়ে সবচেয়ে বেশি ১৪২ ম্যাচ খেলেছেন। বিশ্বকাপ খেলেছেন চারটি; এর মধ্যে টানা তিন বিশ্বকাপ ফাইনাল খেলা একমাত্র ফুটবলার। ২০০২ বিশ্বকাপে কিন্তু শুরুতে অধিনায়ক তিনি ছিলেন না। মিডফিল্ডার এমারসন ইনজুরিতে পড়লে কাফুকে দেওয়া হয় দায়িত্ব।